Parlamentul  României

	Comisia pentru buget, finanţe şi bănci
	
	Bucureşti,        

Nr. 22/680/03.02.10


Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative pentru modificarea art.8 din Legea nr.52 din 1 aprilie 2009, pentru aprobarea Ordonanţei Guvernului nr.47/2007 privind reglementarea unor măsuri financiar - fiscale , cu care comisia noastră a fost sesizată în fond cu adresa Biroului Permanent nr. PL.x 643  din 15 decembrie 2009 .
	PREŞEDINTE,

Viorel Ştefan


Parlamentul  României

	Comisia pentru buget, finanţe şi bănci
	
	Bucureşti,    

Nr. 22/680/03.02.10


RAPORT

asupra propunerii legislative pentru modificarea art.8 din Legea nr.52 din 1 aprilie 2009, pentru aprobarea Ordonanţei Guvernului nr.47/2007 privind reglementarea unor măsuri financiar - fiscale 
     
     Cu adresa nr. PL.x 643  din 15 decembrie 2009 , Biroul Permanent conform art.95 din Regulamentul Camerei Deputaţilor, republicat, a sesizat,  spre dezbatere, Comisia pentru buget, finanţe şi bănci cu propunerea legislativă pentru modificarea art.8 din Legea nr.52 din 1 aprilie 2009, pentru aprobarea Ordonanţei Guvernului nr.47/2007 privind reglementarea unor măsuri financiar - fiscale.
La întocmirea raportului s-au avut în vedere avizul Consiliului Legislativ şi Decizia Curţii Constituţionale nr.1.466 din 10 noiembrie 2009
referitoare la excepţia de neconstituţionalitate a dispoziţiilor art. I pct. 8 şi art. II alin. (2) din Ordonanţa Guvernului nr. 47/2007 privind reglementarea unor măsuri financiar-fiscale, precum şi a ordonanţei în întregul ei, art. II alin. (2) din Ordonanţa de urgenţă a Guvernului nr. 19/2008 pentru modificarea şi completarea Ordonanţei Guvernului nr. 92/2003 privind Codul de procedură fiscală, precum şi a ordonanţei de urgenţă în întregul ei, art. 3 alin. (1) lit. g) şi h), art. 10 alin. (1) şi (2), art. 13, art. 19 alin. (1) şi (2), art. 20 alin. (1) şi (2) din Ordonanţa Guvernului nr. 71/2001 privind organizarea şi exercitarea activităţii de consultanţă fiscală, precum şi a ordonanţei în întregul ei. 

               Prezenta propunere legislativă are ca obiect de reglementare modificarea articolului 8 din Legea nr.52 din 1 aprilie 2009, pentru aprobarea Ordonanţei Guvernului nr.47/2007 privind reglementarea unor măsuri financiar – fiscale, care, în fapt se referă la modificarea  alin.(5) al art. 83 din Ordonanţa Guvernului nr. 92/2003 privind Codul de procedură fiscală, republicată, cu modificările şi completările ulterioare, în sensul includerii expertului contabil ca persoană care are dreptul să certifice declaraţiile fiscale ale contribuabililor persoane juridice, acest drept fiind conferit până în prezent numai consultantului fiscal. 
                 Propunerea legislativă face parte din categoria legilor ordinare, potrivit art. 76 din Constituţia României, republicată.
La dezbaterea propunerii legislative a participat, în conformitate cu prevederile art. 54 şi 55 din Regulamentul Camerei Deputaţilor, republicat, doamna Graţiela Iordache, secretar de stat  în Ministerul Finanţelor Publice.

La lucrările comisiei au participat  31 deputaţi, din totalul de 34 membri ai comisiei.

Raportul comisiei a fost adoptat cu majoritate de voturi. 

Propunerea legislativă a fost respinsă de Senat in şedinţa din  25 noiembrie 2009.

Propunerea legislativă, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat, este de competenţa decizională a Camerei Deputaţilor .           
                              In urma dezbaterii propunerii legislative pentru modificarea art.8 din Legea nr.52 din 1 aprilie 2009, pentru aprobarea Ordonanţei Guvernului nr.47/2007 privind reglementarea unor măsuri financiar - fiscale, în şedinţa din data de 2 februarie 2010, comisia propune Plenului Camerei Deputaţilor respingerea acesteia, din următoarele considerente: cele două activităţi, de consultanţa fiscală şi expertiza contabilă sunt activităţi care nu se suprapun şi sunt reglementate de   două acte normative diferite, sunt practicate de specialişti atestaţi în urma unor examene total diferite şi organizaţi în două entităţi cu statute şi obiect de activitate bine definite, respectiv, Camera Consultanţilor Fiscali şi Corpul Experţilor Contabili şi Contabililor Autorizaţi din România. Competenţa consultanţilor fiscali se referă la servicii în domeniul fiscal, în timp ce experţii contabili au competenţă în domeniul financiar-contabil. Pe de altă parte, prin Decizia Curţii Constituţionale nr.1466 din 10 noiembrie 2009 se respinge ca neîntemeiată excepţia de neconstituţionalitate sesizată asupra reglementării referitoare la exercitarea activităţii de consultanţă fiscală.    

	PREŞEDINTE,

Viorel ŞTEFAN
	SECRETAR,

Iuliu NOSA


                                                                                        Consilier parlamentar,

                                                                                                        Roşu Gica                                                                          
